घर पुज्जियै रमेश नै सूरजै ई खट्टै पर लटाया। ‘उफ’ नुहाड़े मूंहा निकलेआ। खरै उ’ब्बी हुट्टी गेदा हा। सूरज पूरी होशै च हा ते माऊ-बब्बै दियां सारियां गल्लां सुना’रदा हा। हुन बी ओह् घाबरी दी माऊ ते नक्क चढ़े बब्बै ई दिक्खा’रदा हा। अज्ज सूरज अपने आपै पर खिंझा दा हा जे इस माऊ दी ममता उन्नै अज्जै तगर की नी पछानी। की ओह् कदें आपूं इस देवी गी सतांदा रेहा ते कदें बब्बै ई माऊ दे सखाले लांदा रेहा। ओह् कदें माऊ दे मूंहै बक्खी दिखदा ते कदें कंधा टंगे दे माता वैश्नों दे कलंडरै बक्खी। लीलो नेही माऊ दा पुत्तर बनियै ओह् मनैं दी हर नुक्करा च इक्क नोखा संदोख बुज्झा दा हा।